
בנק ישראל מפרסם היום סקירה שמציגה את התפתחות מחזור המטבע בשנים האחרונות. הסקירה מנתחת מגמות בשימוש במזומן לעומת אמצעי תשלום אחרים, בהתבסס על סקר יומן הוצאות וסקרי דעת קהל. בנוסף, נדונה בה חשיבות השמירה על הנגישות למזומן הן בשגרה והן בחירום, ובמיוחד בצל אירועי השנים האחרונות שהדגישו את תפקידו של המזומן בהבטחת הרציפות הכלכלית של המשק, ובכלל זה בהיערכות שוטפת לתרחישי כשל ותקלות בתשתיות חשמל, תקשורת ומתקפות סייבר.

מחזור המטבע גדל בשנים 2024–2025 בקצב שנתי ממוצע של כ-2 אחוזים, נמוך מהקצב בשנים 2021–2023, שעמד על כ-7 אחוזים בשנה.

הציבור בישראל ממשיך לאמץ את אמצעי התשלום הדיגיטליים. יחד עם זאת, המזומן נותר חיוני בזכות מאפייניו הייחודיים: הפיזיות ומיידיות החיוב, פשטות השימוש בו, וכן הנזילות וסופיות התשלום עבור בעלי עסקים קטנים. נוסף על כך מאפשר המזומן החזקה עצמית של ערך כספי פיזי ושימוש שאינו תלוי בתשתיות חשמל ותקשורת. בהמשך לכך, ממצאי הסקרים מראים כי המזומן נשאר אמצעי תשלום עיקרי אצל ציבור רחב בישראל, וכי רוב הציבור רוצה להמשיך להשתמש בו גם בעתיד.

מידע נוסף אודות המזומן והשימוש בו ניתן למצוא באתר האינטרנט של בנק ישראל בכתובת: www.boi.org.il/roles/banknotes

מנכ"ל בנק ישראל, מר יורם כהן: 
"כחלק מתפקידו של בנק ישראל להנפיק מטבע ולהסדיר את מערכת המזומנים במשק, אנו פועלים להבטיח את זמינותו ונגישותו של המזומן לציבור בישראל, כיום ובעתיד. בד בבד פועל בנק ישראל לפיתוח ולקידום של אמצעי תשלום נוספים, לרבות אמצעי תשלום דיגיטליים, כך שלציבור תתאפשר בחירה בין אמצעי התשלום השונים בהתאם לצרכיו ולהעדפותיו, תוך שמירה על היכולת להמשיך ולהשתמש במזומן כאמצעי תשלום."

מנהלת מחלקת המטבע בבנק ישראל, הגב' לימור גולדשטיין: 
"הסקירה מלמדת כי המזומן ממשיך להיות אמצעי תשלום חשוב עבור ציבור רחב בישראל ונדבך מרכזי בחוסנה של מערכת התשלומים אף שהשימוש באמצעי תשלום דיגיטליים הולך ומתרחב.
בנק ישראל מחויב להבטיח לציבור בישראל מערכת מטבע איכותית, בטוחה ואמינה. מחלקת המטבע פועלת כדי לתת מענה לביקוש למזומן בשגרה ובעת חירום, לשמור על איכות השטרות והמטבעות שבמחזור ולחזק את אמון הציבור במטבע הישראלי. גם בתקופה המאופיינת בשינויים ובאתגרים משמעותיים, אנו ממשיכים לפעול בנחישות כדי לשמור על חוסנה של מערכת המזומנים ולהבטיח המשך נגישות גבוהה לשירותי מזומן בכל רחבי הארץ, באופן רציף, תקין ובטוח."

